שיר סיום
כבר השעה מאוחרת.; עוד מעט אורות לילה כבים.; עוד מעט תהיה רוח אחרת; ופתאום יחוורו עלים,; וארץ ושמים חרש; יתחילו להחליף פנים.; כבר השעה מאוחרת; אך מעגל לא נחתם.; מנורה ואש מבוערת; מאירות שוליו של ים.; עוד קצת אנשים, פה שם,; עוברים בדישדוש נעליים; בסטמבול שאינה משל,; כי אם אחד הנמשלים.; הנשוב בפעם המאה; חלק בדברים לטול?; בעודנו מחוים דעה; נהפך לילה זה לתמול.; כבר השעה מאוחרת...; כבר השעה מאוחרת; רבים נמים לעייפה.; עיר ריקה וכמו מוארת; מסופה ועד סופה.; הגוף העוצם עיניים; אינו ירא בנפול שינה,; בהיות אדמה ושמיים; נלקחים ממנו כנשמה.; כי אליו יחזרו יש מאין,; בחמלה רבה, באמונה.; 